《四月十二日以夏潦暴甚舣舟辰此铁枪崖下偶得》
宋代·赵蕃

昔读梅苏木山诗，未信人间有此奇。
虽云尤物不必有，时一玩此何病为。
吾行东南千万里，仙游不已遂臻此。
奇奇怪怪日在眼，浩浩汤汤夜盈耳。
旧评峡江似严陵，此行佳处亦可朋。
又闻八桂好山水，亦应与此相云仍。
画师好手不可遇，诗中有画无其具。
江神好事不我尤，乞与一山酬愿素。
不如何年遭仆落，浪激波冲几飘泊。
岸高壁立自崭岩，泓浅坳深非斧凿。
老夫得此喜莫极，欲加名字相刻画。
卧此成岭立成峰，天成故尔非人力。
多言譊譊欲何如，要觅新诗为写摹。
余名敢与昔人并，用寄我友梅苏徒。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。